Bodil Kornbek (KD), 2003-12-05:
på barselorlov
Ud over at det egentlig er et problem, at man kan risikere at blive fyret, når man er på barselorlov, og med de problemstillinger, der deraf følger af økonomisk, men også af personlig karakter, er det altså også et problem, at det økonomisk kan svare sig at fyre en medarbejder, som er på orlov.
Det er for os ikke et spørgsmål om, hvor lang barselorloven er, om den er blevet forlænget eller ej, men det er altså også en principiel holdning, vi har til, at det ikke kan være rigtigt, at man, fordi man gør brug af en ret til at gå på barselorlov og er med til at sætte nogle børn i verden - statsministeren vil gerne have, at der bliver født nogle flere børn - så ligefrem skal kunne risikere at blive fyret og dermed også lide et økonomisk tab.
Det er ikke rimeligt. Derfor mener vi også, det er vigtigt, at man handler og ikke kun forholder sig til en masse redegørelser, som jeg har set at ministeren selvfølgelig har forholdt sig til og taget stilling ud fra.
Jeg synes naturligvis også, det er fint, at ministeren vil følge udviklingen og se på, hvordan det ser ud om halvandet års tid.
Men vi har faktisk den holdning hos Kristendemokraterne, at en person har krav på løn eller dagpenge under barselorlov, men også har krav på fuld løn i opsigelsesperioden.
Derfor skal opsigelsesperioden begynde, når barselorloven er slut.
Hvis personen nu var blevet afskediget før eller efter vedkommende var gået på barsel, ville vedkommende jo få fuld løn i sin opsigelsesperiode.
Det er da uacceptabelt, at forældre på barselorlov skal stilles ringere økonomisk ved en afskaffelse. Jeg er enig i, at det kan være et problem i forhold til funktionærloven, det er rigtigt.
Derfor er jeg selvfølgelig også meget villig til at se på en anden mulighed, netop at det bliver indføjet i ligebehandlingsloven med hensyn til beskæftigelse og barselorlov, og at man der indskriver, at en lønmodtager skal have ret til fuld løn i opsigelsesperioden
, hvis altså lønmodtagere afskediges.
Så hvis vi på en eller anden måde kan finde ud af det, ville jeg synes, det var fint.
Det skal selvfølgelig gøres på den rette måde.
Det har vi naturligvis ingen problemer med.
Så er der spørgsmålet om, hvorvidt den der godtgørelse er stigende eller ej, som også nogle af ordførerne har været inde på.
Jeg synes ikke, der er et entydigt billede af, at den er enormt stigende.
Der er faktisk muligheder for at få godtgørelse op til 18 måneders løn, men det sker rent faktisk ikke i praksis.
Jeg kan jo stille mig en smule uforstående over for, hvad det er, der gør, at man egentlig ikke bruger de rammer, som lovgivningen har.
Jeg må se i øjnene, at det ligger mellem 6 og 9 måneder
, så det er også et område, som vi selvfølgelig forholder os til.
Det er i hvert fald lidt tankevækkende, at man ikke udnytter de muligheder, der rent faktisk er i lovgivningen. Så vil jeg bare sige tak for, at Socialdemokratiet og fru Mette Frederiksen med sit sædvanlige engagement over for de her spørgsmål vil støtte forslaget, men også tak til SF.
Jeg har forstået, at der selvfølgelig er nogle betænkeligheder omkring fremgangsmåden, og det er vi som sagt meget åbne over for at gå ind i.
Også tak til Enhedslisten for at støtte intentionerne bag forslaget. Så naturligvis tak til Dansk Folkeparti.
Jeg synes, det bliver spændende under udvalgsarbejdet at se på, om vi ikke kan finde en fælles løsning og en fælles mulighed for at gå ind og se på hele det her område, for det drejer sig ikke kun om, at vi nu skal vente og se tiden an i halvandet år.
Jeg synes, at man i stedet for at tale så meget bør gå ud og handle og være konsekvent.
Det er jo noget, regeringen også godt kan lide.
Vi skal være konsekvente. Vi ved, at der sker nogle ting, der er fuldstændig urimelige, så lad os dog sammen være konsekvente i denne sag.
Så jeg ser frem til det videre arbejde.